**Hvordan skrive sammensatte ord og uttrykk?**

**De fleste vet nok at man skal skrive «terrassedør» og ikke «terrasse dør», og at det er forskjell på en «halv søster» og en «halvsøster». Men visste du at en del uttrykk med flere ledd *ikke* skal skrives i ett ord?**

**En hel del uttrykk med flere ledd skal deles opp i flere ord**

Når man uttaler de enkelte leddene hver for seg med selvstendig trykk, skal uttrykkene særskrives, altså deles opp: *der borte, her oppe, aller best.* Og når trykket normalt ligger på siste ledd, skal uttrykkene også særskrives: *så lenge, hvor mange, kan hende, i morgen, i går, i hjel, om bord.*

**En huskeregel er at uttrykk som begynner på *av, for, i, med, om, over, på* og *til* ofte skrives i to ord**

* **av** dage, av gårde, av sted
* **for** at, for øvrig, for lengst, for eksempel
* **i** morgen, i kveld, i år, i tide, i det minste, i like måte, i hjel, i alt
* **med** mindre
* **om** bord, om igjen, om lag, om kapp
* **over** bord, over styr
* **på** nytt, på langs
* **til** bords, til fjells, til gode, til lykke, til stede (være til stede)
* **Andre faste uttrykk:** etter hvert, selv om, ut fra, noen gang, så vidt, så å si, så mye

Men selvsagt finnes det unntak. Et av dem er at uttrykk som *iblant, imellom, imot* og *ifra* ikke skal deles opp.

**I en rekke tilfeller bestemmer *betydningen* om uttrykket skal skrive i ett eller to ord**

* **alt for** Norge / **altfor** tidlig
* ballen for **over hodet** på keeperen / han kunne **overhodet** ikke lære utenat / **overhodet** (landets overhode)
* **en gang** (det var en gang en konge) / **engang** (ikke engang du)
* **etter som** (etter hvert som) / **ettersom** (fordi)
* **bort i** (han gikk bort i skogen) / **borti** (han er borti skogen)
* **inn i** (han gikk inn i stuen) / **inni** (han er inni stuen)
* **i følge** (de kom i følge) / **ifølge** (ifølge pbl.)